Vil skabe mere liv i byen: Her kommer der Fredagskoncerter i centrum
24. jun 2020, kl. 19:06 Skrevet af: Michael Qureshi
Før Corona var der lagt op til en fantastisk livlig sommer i Odense med masser af liv i byen.
Men stort set alle større arrangementer er siden sløjfet. Men det er der råd for, og en af Odenses populære værthuse går forrest for at skabe mere liv.
Snart kan odenseanerne og alle byens feriegæster synge og rocke med mellem kl. 17 og 20, når Lørups Vinstue åbner ballet for fem udendørs fredagskoncerter i juli måned.
Dermed får det legendariske værtshus nu et ekstra ben at stå på som nyslået koncertarrangør.
3. juli er hovednavnet En lille Pose Støj,
10. juli er det Thomas Buttenschøn
17. juli Alberte Winding
24. juli Zididada
31. juli sætter The Blues Brothers Souvenir Show et bragende punktum for koncerterne i denne omgang.
Selvfølgelig er flere bands og sangere klar med opvarmning, før hovednavnene går på scenen, blandt andre lokale bands såsom Dupont & Dupont og Chapsticks.
Arrangør er selv habil musiker
Blandt de øvrige kunne meget vel være initiativtager og arrangør, Rasmus Ullehus, der selv er en habil musiker og til daglig driver Lørups Vinstue.
Han elsker musik og Odense lige højt og har i den grad savnet liv i sin by de sidste mange og lange måneder:
”Vi skal have noget glæde ind i både krop og sjæl, det trænger vi til. Og hvorfor ikke benytte Sortebrødre Torv, som i hundredvis af år har lagt brosten til alle former for kultur. Her emmer det af historie, og der er masser af luft og plads,” siger Rasmus Ullehus.
Selvfølgelig har arrangøren også taget højde for den omrejsende og uvelkomne Corona-gæst i forhold til afstand, mulighed for afspritning og begrænsninger på antal gæster ved bordene.
Odense Kommune, Facebook og en masse andre private aktører har støttet Fredagskoncerterne.